钦定古今图书集成/明伦汇编/官常典/第558卷 > 韦洸
## 钦定古今图书集成/明伦汇编/官常典/第558卷 > 韦洸

按《隋书韦世康传》：“世康弟洸，字世穆，性刚毅，有器干，
少便弓马。仕周，释褐主寝上士，数从征伐，累迁开府，
赐爵卫国县公，邑千二百户。高祖为丞相，从季父孝
宽击尉迥于相州，以功拜柱国，进封襄阳郡公，邑二
千户。时突厥寇边，皇太子屯咸阳，令洸统兵出原州
道，与卤相遇，击破之。寻拜江陵总管。未几，以母疾征”
还，俄拜安州总管。伐陈之役，领行军总管。及陈平，拜
江州总管，率步骑二万略定九江。陈豫章太守徐璒
据郡持两端，洸遣开府吕昂、长史冯世基以兵相继
而进。既至城下，璒伪降，其夜率所部二千人袭击昂。
昂与世基合击，大破之，擒璒于阵。高梁女子洗氏率
众迎洸，遂进图岭南。上遗洸书曰：“公鸿勋大业，名高
望重，率将戎旅，抚慰彼方，风行电扫，咸应稽服。若使
干戈不用，兆庶获安，方副朕怀，是公之力。”至广州，说
陈渝州都督王猛下之，岭表皆定。上闻而大悦，许以
便宜从事。洸所绥集二十四州，拜广州总管。岁馀，番
禺夷王仲宣聚众为乱，以兵围洸。洸勒兵拒之，中流
矢而卒。赠上柱国，赐绵绢万段，谥曰敬。子协嗣。